10. การควบคุมภายใน

ธนาคารให้ความสำคัญต่อระบบการควบคุมภายในเป็นอย่างยิ่ง
เพื่อเป็นการป้องกันความเสียหายที่จะเกิดขึ้นกับธนาคารโดยรวม ธนาคารได้กำหนดเป้าหมาย
แผนการดำเนินงาน แนวทางยุทธศาสตร์ และภารกิจไว้อย่างชัดเจนและเหมาะสม
เพื่อเป็นแนวทางในการปฏิบัติงาน และสามารถวัดผลงานได้
ธนาคารจัดโครงสร้างองค์กรที่เหมาะสมเพื่อสนับสนุนให้ฝ่ายบริหารสามารถดำเนินงานได้อย่างมีประสิทธิภาพ
โดยจัดแบ่งสายงานธุรกิจออกเป็น 8 สายงาน มีรองกรรมการผู้จัดการเป็นผู้รับผิดชอบดูแล
ขึ้นตรงต่อกรรมการผู้จัดการ มีการจัดทำนโยบายและระเบียบวิธีปฏิบัติงานไว้เป็นลายลักษณ์อักษร
มีระบบการจัดฝึกอบรมให้ความรู้ ทักษะในการปฏิบัติงานแก่พนักงาน เพื่อให้พนักงานได้เกิดความรู้
ความเข้าใจ และสามารถปฏิบัติได้อย่างถูกต้องมีประสิทธิภาพ ทั้งยังจัดให้มีคู่มือพนักงาน
กำหนดระเบียบวินัยของพนักงาน จรรยาบรรณในวิชาชีพ
รวมถึงกำหนดบทลงโทษการกระทำความผิดระเบียบวินัย และความผิดขั้นร้ายแรงไว้ด้วย ทั้งนี้
เพื่อให้การปฏิบัติงานของพนักงานมีประสิทธิภาพสูงสุด โปร่งใสในการปฏิบัติงาน
การบริการที่มีคุณภาพ โดยคำนึงถึงความเป็นธรรมต่อลูกค้า ผู้ถือหุ้น พนักงาน และสังคมโดยรวม
สาระสำคัญของระบบควบคุมภายในธนาคารที่ได้กำหนดไว้ดังนี้

1. คณะกรรมการตรวจสอบ ทำหน้าที่พิจารณาความเพียงพอของระบบควบคุมภายในของธนาคาร
โดยทบทวนผลการปฏิบัติงานของสายงานกำกับและตรวจสอบ
และผู้สอบบัญชีอิสระของธนาคารอย่างต่อเนื่อง
เน้นการพิจารณาความเพียงพอของระบบการควบคุมภายใน การควบคุมการปฏิบัติงานในเรื่องต่าง ๆ
ตามข้อกำหนดกฎหมายและข้อบังคับของทางราชการ นอกจากนี้
ยังกำหนดให้สายงานกำกับและตรวจสอบเข้าร่วมหารือและแลกเปลี่ยนข้อคิดเห็น
พร้อมกับนำเสนอผลการกำกับและตรวจสอบเป็นประจำอย่างน้อยทุกไตรมาส
เพื่อพิจารณาความเหมาะสมของขอบเขต ภาระความรับผิดชอบรวมทั้งแผนการปฏิบัติงาน
ผลการประเมินความเพียงพอและคุณภาพของระบบการควบคุมภายใน
หากคณะกรรมการตรวจสอบมีข้อเสนอแนะ หรือพบข้อบกพร่องที่เป็นสาระสำคัญ
จะรายงานต่อคณะกรรมการธนาคาร เพื่อให้มีการปรับปรุงแก้ไขต่อไป

2. การบริหารจัดการความเสี่ยง
ธนาคารได้ให้ความสำคัญต่อการบริหารและการจัดการความเสี่ยงเป็นอย่างยิ่ง
โดยธนาคารแต่งตั้งคณะอนุกรรมการเพื่อดูแลงานสำคัญด้านการบริหารความเสี่ยงของธนาคารเพื่อให้เกิดประสิทธิภาพและประสิทธิผล
อาทิ คณะอนุกรรมการบริหารความเสี่ยงองค์การ คณะอนุกรรมการบริหารสินทรัพย์และหนี้สิน
คณะอนุกรรมการนโยบายเครดิต คณะอนุกรรมการเทคโนโลยีสารสนเทศ
ธนาคารได้กำหนดบทบาทภาระหน้าที่และความรับผิดชอบของคณะอนุกรรมการดังกล่าวไว้เป็นลายลักษณ์อักษรชัดเจน

3. ธนาคารกำหนดภาระหน้าที่ อำนาจการดำเนินการของผู้ปฏิบัติงาน ผู้บริหาร
ไว้เป็นลายลักษณ์อักษรอย่างชัดเจน มีการแบ่งแยกหน้าที่ผู้ปฏิบัติงาน
ผู้ติดตามควบคุมและประเมินผลออกจากกัน
เพื่อให้เกิดการถ่วงดุลและเพื่อการตรวจสอบระหว่างกันอย่างเหมาะสม
ทั้งยังทำให้เกิดความโปร่งใสในการปฏิบัติงานและป้องกันการกระทำที่ไม่สุจริต
กำหนดขั้นตอนการปฏิบัติงานในแต่ละธุรกรรม กำหนดมาตรการที่รัดกุมในการควบคุมการปฏิบัติงาน
การทำธุรกรรมต่าง ๆ ของกรรมการผู้จัดการ
และผู้บริหารระดับรองกรรมการผู้จัดการและผู้ช่วยกรรมการผู้จัดการ
หรือผู้ที่มีส่วนเกี่ยวข้องกับบุคคลดังกล่าวอย่างเหมาะสม

4. สายงานกำกับและตรวจสอบ มีหน้าที่กำกับและตรวจสอบการปฏิบัติงานของธนาคารและบริษัทย่อย
โดยใช้หลักเกณฑ์การพิจารณาความสำคัญตามความเสี่ยงของงาน
การปฏิบัติตามกฎหมายและระเบียบข้อบังคับของทางราชการ
นโยบายระเบียบปฏิบัติและจรรยาบรรณในการปฏิบัติงานของธนาคาร
เป็นแนวทางในการกำกับและตรวจสอบ
รวมทั้งการประเมินความเพียงพอของระบบการควบคุมภายใน
และการจัดการความเสี่ยงอย่างเหมาะสม
การรายงานผลการกำกับและตรวจสอบจะเสนอต่อผู้บริหารสายงานที่รับผิดชอบ
ในกรณีที่มีข้อสังเกตหรือข้อเสนอแนะที่มีนัยสำคัญต่อความเสียหาย
ผู้บริหารสายงานกำกับและตรวจสอบจะรายงานต่อกรรมการผู้จัดการเพื่อพิจารณาสั่งการแก้ไขทันทีและนำเสนอต่อคณะกรรมการตรวจสอบทันที
นอกจากนี้
ธนาคารได้จัดให้มีการสอบทานการปฏิบัติงานและการควบคุมภายในโดยผู้ปฏิบัติงานเป็นประจำ
นอกเหนือจากการกำกับและตรวจสอบของฝ่ายกำกับการปฏิบัติงานและฝ่ายตรวจสอบ
เพื่อเสริมสร้างให้ผู้ปฏิบัติงานเกิดความรอบคอบ ระมัดระวังในการปฏิบัติงาน

5. ระบบสารสนเทศ
ธนาคารได้เล็งเห็นความสำคัญในการพัฒนาระบบสารสนเทศและระบบข้อมูลอย่างต่อเนื่อง
เพื่อให้ข้อมูลของธนาคารมีความถูกต้องสมบูรณ์
และเพียงพอต่อการตัดสินใจของผู้บริหารและคณะกรรมการธนาคาร
โดยเฉพาะระบบการจัดเก็บข้อมูล เอกสารประกอบการบันทึกบัญชี การบันทึกบัญชีต่าง ๆ
โดยจัดไว้เป็นหมวดหมู่ ตามนโยบายการบัญชี มาตรฐานการบัญชี
และคำสั่งของธนาคารแห่งประเทศไทย

6. การรายงานและการประเมินผล ธนาคารได้ติดตามผลการดำเนินงาน
เปรียบเทียบกับเป้าหมายที่กำหนดเป็นประจำทุกเดือน
ในกรณีที่ผลการดำเนินงานต่างจากเป้าหมายที่กำหนดอย่างมีนัยสำคัญ จะดำเนินการแก้ไขทันที

คณะกรรมการธนาคารมีนโยบายมุ่งเน้นถึงความสำคัญของระบบการควบคุมภายในของธนาคารให้มีความเพียงพอและเหมาะสมกับการดำเนินธุรกิจ
สามารถป้องกันทรัพย์สินของธนาคารและบริษัทย่อย ไม่ให้เกิดความเสียหาย
หรือจากการที่มีผู้มีอำนาจ ผู้บริหารจะนำไปใช้หรือหาประโยชน์โดยมิชอบ
ในขณะเดียวกันก็ได้ให้ความสำคัญต่อข้อเสนอแนะ ข้อคิดเห็นทั้งจากผู้สอบบัญชีอิสระ
ผู้ตรวจสอบของธนาคารแห่งประเทศไทย เพื่อการพัฒนาระบบการควบคุมภายใน
การควบคุมการปฏิบัติงาน การบริหารจัดการความเสี่ยงของธนาคาร
ให้มีประสิทธิภาพประสิทธิผลเพิ่มยิ่งขึ้น

 รายงานคณะกรรมการตรวจสอบ

คณะกรรมการบริษัท ธนาคารกสิกรไทย จำกัด (มหาชน) แต่งตั้งคณะกรรมการตรวจสอบ
ซึ่งประกอบด้วยกรรมการธนาคารจำนวน 4 ท่าน โดยมี ม.ร.ว. สฤษดิคุณ กิติยากร
เป็นประธานกรรมการตรวจสอบ นายสมชาย บุลสุข ศาสตราจารย์ ดร. สุชาดา กีระนันทน์ และ
Ms. Elizabeth Sam เป็นกรรมการตรวจสอบ ทั้งนี้
กรรมการตรวจสอบแต่ละท่านไม่ได้เป็นเจ้าหน้าที่บริหารหรือพนักงานของธนาคาร

คณะกรรมการตรวจสอบมีขอบเขตการปฏิบัติงาน
หน้าที่และความรับผิดชอบตามข้อบังคับว่าด้วยคณะกรรมการตรวจสอบ
ซึ่งเป็นไปตามข้อกำหนดของตลาดหลักทรัพย์แห่งประเทศไทย
รวมถึงการสอบทานรายงานทางการเงินทบทวนประสิทธิผลและความเพียงพอของกระบวนการบริหารความเสี่ยงและระบบการควบคุมภายใน
ทบทวนการดำเนินงานของธนาคารในการปฏิบัติตามพระราชบัญญัติหลักทรัพย์และตลาดหลักทรัพย์หรือกฎหมายที่เกี่ยวข้องกับธุรกิจธนาคาร
ทบทวนประสิทธิผลและความเพียงพอของการตรวจสอบภายใน
พิจารณาการเปิดเผยข้อมูลในกรณีที่เกิดรายการที่เกี่ยวโยงกันให้มีความโปร่งใส
และพิจารณาเสนอแนะแต่งตั้งผู้สอบบัญชีและค่าสอบบัญชีประจำปี

ในปี 2545 คณะกรรมการตรวจสอบได้มีการประชุมรวม 10 ครั้ง
เพื่อการดูแลกิจการในนามคณะกรรมการธนาคารตามขอบเขตความรับผิดชอบที่ได้รับมอบหมาย
ได้พิจารณาและเสนอแนะชื่อผู้สอบบัญชี กำหนดค่าสอบบัญชีประจำปี 2546
ต่อคณะกรรมการธนาคารเพื่อเสนอต่อที่ประชุมผู้ถือหุ้นแต่งตั้ง
ได้มีการสอบทานงบการเงินและได้ประชุมร่วมกับผู้สอบบัญชี
เพื่อทราบข้อสังเกตและแลกเปลี่ยนความคิดเห็น ได้มีการประชุมอย่างสม่ำเสมอกับผู้สอบบัญชีภายใน
เพื่อประเมินประสิทธิผลและความเพียงพอของระบบการควบคุมภายในและหารือเกี่ยวกับการจัดแผนงานต่อไป
ในด้านการจัดการความเสี่ยง
ได้ประเมินสถานการณ์โดยการแลกเปลี่ยนข้อคิดเห็นกับผู้บริหารของธนาคารที่เกี่ยวข้องโดยตรง
และได้มีการประชุมต่างหากกับผู้บริหารของธนาคารในสายงานต่าง ๆ
เพื่อทราบถึงปัญหาในทางปฏิบัติและข้อคิดเห็นต่าง ๆ นอกจากนี้
คณะกรรมการตรวจสอบยังได้ติดตามการปฏิบัติตามข้อกำหนดและกฎหมายที่เกี่ยวข้องกับการดำเนินธุรกิจของธนาคาร
รวมทั้งการพิจารณารายการที่อาจเกี่ยวโยงกันเพื่อให้เกิดความโปร่งใส
ผลการสอบทานไม่มีรายการที่กระทบต่อธนาคารในนัยสำคัญ
และได้รายงานผลการประชุมต่อคณะกรรมการธนาคารแล้ว